**ОБЩА ИНФОРМАЦИЯ**

**ЗА МЕДИАЦИЯТА И ОСНОВНИТЕ ПОЛОЖЕНИЯ**

**НА ПРОЦЕДУРАТА ПО ПРОВЕЖДАНЕТО Ѝ**

**КАКВО Е МЕДИАЦИЯТА?**

* Медиацията е доброволна и поверителна процедура за извънсъдебно разрешаване на спорове, при която трето лице - медиатор, подпомага спорещите страни да постигнат споразумение

**В КОИ СЪДЕБНИ ПРОИЗВОДСТВА СА ПРИЛАГА?**

* Медиация се провежда по граждански, търговски, трудови, семейни и административни спорове, свързани с права на потребители, и други спорове между физически и/или юридически лица, включително и когато са презгранични и в случаите, предвидени в Наказателно-процесуалния кодекс.

**ПРИНЦИПИ НА ПРОЦЕДУРАТА**

В процедурата по медиация:

* всяка страна има равни възможности за участие, участва в нея по своя воля и може по всяко време да се оттегли;
* всички въпроси се уреждат по взаимно съгласие на страните, а медиаторът не проявява пристрастие и не налага решение по спора;
* всички разисквания са поверителни и могат да се разгласяват:
* с изричното съгласие на участника, който му ги е доверил;
* когато това е необходимо за нуждите на наказателния процес или свързани със защитата на обществения ред;
* за да бъдат защитени интересите на децата или да се предотврати посегателство над физическата или психическата неприкосновеност на определено лице

или

* за да бъде изпълнено постигнато между страните споразумение.

**РОЛЯ И ОТГОВОРНОСТИ НА МЕДИАТОРИТЕ**

* Медиаторите съдействат на страните за постигането на спогодба като им помагат:
* за установяване на спорните въпроси,
* при преодоляване на пречките в общуването между тях,
* за намирането на общи интереси,
* за проучването на възможни варианти за разрешение на спора
* за договарянето на спогодба за уреждане на някои или всички спорните въпроси.
* за да бъде изпълнено постигнато между страните споразумение.;
* Медиаторите няма да дават съвети и/или указания на страните как да действат, нито да им налагат обвързващо решение.

**ДОБРОСЪВЕСТНО УЧАСТИЕ НА СТРАНИТЕ**

* Страните разбират, че медиацията е доброволна процедура и изходът ѝ зависи от активното им участие и готовност за сътрудничество;
* Страните се съгласяват да участват добросъвестно в процедурата по медиация, лично или чрез надлежно овластени представители, и да положат усилия за разрешаване на спора във взаимен интерес.
* Страните се задължават да уведомят съдията по делото, по което е проведена медиация, за резултата от нея.

**ПОВЕРИТЕЛНОСТ**

* Медиацията е поверителна процедура и всички участници в нея се задължават да пазят като поверителни по отношение на трети лица всички обсъждания и документи, свързани с процедурата по медиация. По време на процедурата не се водят протоколи, а след приключване на процедурата водените записки се унищожават.
* Писмена и/или устна информация, дадена на отделна среща между медиатора и едната страна, няма да бъде разкривана пред никого, включително пред другата страна, без изричното съгласие на страната, която я е предоставила.

**ОГРАНИЧЕНИЯ ЗА УЧАСТИЕ НА МЕДИАТОРА В ДРУГИ ПРОИЗВОДСТВА ПО СЪЩИЯ СПОР**

* Медиаторите не могат да действат в друго качество, различно от Медиатор - като съдия, арбитър, експерт, свидетел, представител и/или консултант на някоя от страните, във висящо или бъдещо съдебно, арбитражно или друго производство, свързано със спора, предмет на медиация, освен при общо съгласие на страните.

**ПРАВНИ СЪВЕТИ И ПОМОЩ**

* Медиаторите не предоставят правни съвети. На страните се препоръчва да търсят съвета на независим правен съветник във всеки момент от медиацията, особено преди да подпишат спогодба, изготвена в резултат от медиацията.
* Медиаторите и Центърът нямат задължение да анализират или защитават законните права и задължения на страните, нито отговарят за изготвянето или подаването на каквито и да е правни документи, свързани с процедурата, както и не гарантират, че процедурата по медиация ще доведе до разрешаване на всички спорни въпроси.

**РАЗЛИЧНИ ПРЕДСТАВИТЕЛИ НА СТРАНИТЕ**

* Когато се наложи по един спор в различните срещи по медиация да участват различни представители на страните, медиаторът разяснява процедурата на новия представител, резюмира направените до момента в процедурата обсъждания, с изключение на поверителните такива и му представя подписаното Споразумение за започване на медиация, с цел новият представител на страната да се запознае с него.